CELEX: 32022R0613
Language: hr
Date: 2022-04-12 00:00:00
Title: Uredba (EU) 2022/613 Europskog parlamenta i Vijeća od 12. travnja 2022. o izmjeni uredaba (EU) br. 1303/2013 i (EU) br. 223/2014 u pogledu povećanog pretfinanciranja iz sredstava inicijative REACT-EU i uvođenja jediničnog troška

13.4.2022   
               
               
                  HR
               
               
                  Službeni list Europske unije
               
               
                  L 115/38
               
            
         UREDBA (EU) 2022/613 EUROPSKOG PARLAMENTA I VIJEĆA
         od 12. travnja 2022.
         o izmjeni uredaba (EU) br. 1303/2013 i (EU) br. 223/2014 u pogledu povećanog pretfinanciranja iz sredstava inicijative REACT-EU i uvođenja jediničnog troška
         EUROPSKI PARLAMENT I VIJEĆE EUROPSKE UNIJE
         uzimajući u obzir Ugovor o funkcioniranju Europske unije, a posebno njegov članak 175. treći stavak i članak 177.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora,
         uzimajući u obzir mišljenje Odbora regija,
         u skladu s redovnim zakonodavnim postupkom (1),
         budući da:
         
                     (1)
                  
                  
                     Nedavna vojna agresija Ruske Federacije na Ukrajinu i aktualni oružani sukob iz temelja su promijenili sigurnosno stanje u Europi. Zbog te vojne agresije, Unija, a posebno njezine istočne regije, suočava se sa znatnim priljevom osoba. To predstavlja dodatan izazov za javne proračune u vrijeme kad se gospodarstva država članica još oporavljaju od učinka pandemije bolesti COVID-19 i može ugroziti pripremu zelenog, digitalnog i otpornog oporavka.
                  
               
                     (2)
                  
                  
                     Države članice već mogu financirati širok raspon ulaganja kako bi odgovorile na migracijske izazove u okviru svojih operativnih programa potporom iz Europskog fonda za regionalni razvoj (EFRR), Europskog socijalnog fonda (ESF) i Fonda europske pomoći za najpotrebitije (FEAD), među ostalim u okviru dodatnih sredstava stavljenih na raspolaganje kao Pomoć za oporavak za koheziju i europska područja (REACT-EU) radi pružanja pomoći u sanaciji krize u kontekstu pandemije bolesti COVID-19 i njezinih socijalnih posljedica te za pripremu zelenog, digitalnog i otpornog gospodarskog oporavka.
                  
               
                     (3)
                  
                  
                     Nadalje, Uredbom (EU) 2022/562 Europskog parlamenta i Vijeća (2) uveden je niz ciljanih izmjena uredaba (EU) br. 1303/2013 (3) i (EU) br. 223/2014 (4) Europskog parlamenta i Vijeća kako bi se državama članicama olakšalo iskorištavanje preostalih dodijeljenih sredstava iz EFRR-a, ESF-a i FEAD-a u okviru višegodišnjeg financijskog okvira za razdoblje 2014.–2020. te iskorištavanje sredstava inicijative REACT-EU za što djelotvornije i brže svladavanje migracijskih izazova.
                  
               
                     (4)
                  
                  
                     Unatoč fleksibilnostima koje nudi Uredba (EU) 2022/562, države članice i dalje se suočavaju sa znatnim pritiscima na javne proračune zbog izazova koji proizlaze iz velikog broja dolazaka osoba koje bježe iz Ukrajine. Ti pritisci mogli bi ugroziti sposobnost država članica da krenu prema otpornom oporavku gospodarstva od pandemije bolesti COVID-19. Kako bi se državama članicama pomoglo odgovoriti na nastale migracijske izazove, trebalo bi brzo mobilizirati potporu iz EFRR-a, ESF-a i FEAD-a povećanjem stope početnog pretfinanciranja za isplatu iz sredstava inicijative REACT-EU za sve države članice. Istodobno, neke su se države članice suočile sa znatnim brojem osoba koje dolaze iz Ukrajine, što zahtijeva pružanje hitne potpore. Tim bi državama članicama stoga trebalo znatno više povećatie stopu početnog pretfinanciranja kako bi se nadoknadili neposredni proračunski troškovi i poduprli njihovi napori na pripremi oporavka njihovih gospodarstava.
                  
               
                     (5)
                  
                  
                     Kako bi se pratila upotreba tog dodatnog pretfinanciranja, u završnim izvješćima o provedbi programa EFRR-a i ESF-a koji primaju dodatno pretfinanciranje trebalo bi uključiti informacije o upotrebi dodatnih iznosa primljenih za odgovor na migracijske izazove koji su posljedica vojne agresije Ruske Federacije, te o tome kako su ti dodatni iznosi doprinijeli oporavku gospodarstva.
                  
               
                     (6)
                  
                  
                     Radi pojednostavnjenja upotrebe europskih strukturnih i investicijskih fondova i smanjenja administrativnog opterećenja za korisnike i uprave država članica u kontekstu odgovora na migracijske izazove koji su posljedica vojne agresije Ruske Federacije, trebalo bi uvesti jedinični trošak. Jedinični trošak trebao bi olakšati, u svim državama članicama, financiranje osnovnih potreba i potporu osobama kojima je odobrena privremena zaštita ili druga odgovarajuća zaštita na temelju nacionalnog prava u skladu s Provedbenom odlukom Vijeća (EU) 2022/382 (5) i Direktivom Vijeća 2001/55/EZ (6) tijekom 13 tjedana od dolaska osobe u Uniju. U skladu s Uredbom (EU) 2022/562, države članice mogle bi primijeniti jedinični trošak i kad se koriste mogućnošću predviđenom u članku 98. stavku 4. Uredbe (EU) br. 1303/2013 za financiranje operacija kojima se odgovara na migracijske izazove iz EFRR-a ili ESF-a na temelju pravila koja se primjenjuju na drugi fond, među ostalim kad to uključuje sredstva inicijative REACT-EU. Države članice bi pri upotrebi jediničnog troška trebale osigurati da imaju uspostavljene potrebne aranžmane kako bi se izbjeglo dvostruko financiranje istih troškova.
                  
               
                     (7)
                  
                  
                     S obzirom na to da ciljeve ove Uredbe, odnosno pomoć državama članicama u odgovaranju na izazove uzrokovane iznimno brojnim dolascima osoba koje bježe od vojne agresije Ruske Federacije na Ukrajinu i potpora pomaku država članica prema otpornom oporavku gospodarstva od pandemije bolesti COVID-19, ne mogu dostatno ostvariti države članice, nego se zbog opsega i učinaka predloženog djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji (UEU-a). U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.
                  
               
                     (8)
                  
                  
                     Uredbe (EU) br. 1303/2013 i (EU) br. 223/2014 trebalo bi stoga na odgovarajući način izmijeniti.
                  
               
                     (9)
                  
                  
                     Uzimajući u obzir hitnost pružanja brze pomoći javnim proračunima kako bi se očuvala sposobnost država članica za potporu oporavku gospodarstva od pandemije bolesti COVID-19 te omogućila dodatna plaćanja operativnim programima bez odgode, smatra se primjerenim pozvati se na iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog UEU-u, Ugovoru o funkcioniranju Europske unije i Ugovoru o osnivanju Europske zajednice za atomsku energiju.
                  
               
                     (10)
                  
                  
                     S obzirom na potrebu pružanja brze pomoći javnim proračunima kako bi se očuvala sposobnost država članica da održe proces gospodarskog oporavka i omogućila dodatna plaćanja operativnim programima bez odgode, ova Uredba trebala bi hitno stupiti na snagu sljedećeg dana od dana objave u Službenom listu Europske unije,
                  
               DONIJELI SU OVU UREDBU:
         
            Članak 1.
            Izmjena Uredbe (EU) br. 1303/2013
            Uredba (EU) br. 1303/2013 mijenja se kako slijedi:
            
                        1.
                     
                     
                        umeće se sljedeći članak:
                        
                           „Članak 68.c
                           Jedinični trošak za operacije kojima se odgovara na migracijske izazove koji su posljedica vojne agresije Ruske Federacije
                           Radi provedbe operacija kojima se odgovara na migracijske izazove koji su posljedica vojne agresije Ruske Federacije, države članice mogu u izdatke prijavljene u zahtjevima za plaćanje uključiti jedinični trošak povezan s osnovnim potrebama i potporom osobama kojima je odobrena privremena zaštita ili druga odgovarajuća zaštita na temelju nacionalnog prava u skladu s Provedbenom odlukom Vijeća (EU) 2022/382 (*1) i Direktivom Vijeća 2001/55/EZ (*2). Taj jedinični trošak iznosi 40 EUR tjedno za svaki puni ili djelomični tjedan boravka osobe u dotičnoj državi članici. Jedinični trošak može se upotrijebiti za ukupno najviše 13 tjedana, počevši od datuma dolaska osobe u Uniju.
                           Tako izračunani iznosi smatraju se javnom potporom koja je isplaćena korisnicima i prihvatljivim izdacima za potrebe primjene ove Uredbe.
                        
                        
                           (*1)  Provedbena odluka Vijeća (EU) 2022/382 od 4. ožujka 2022.o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ koja ima učinak uvođenja privremene zaštite (SL L 71, 4.3.2022., str. 1.)."
                        
                        
                           (*2)  Direktiva Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12.).”;"
                        
                     
                  
                        2.
                     
                     
                        u članaku 92.b stavak 7. mijenja se kako slijedi:
                        
                                    (a)
                                 
                                 
                                    iza prvog podstavka umeću se sljedeći podstavci:
                                    „Osim početnog predfinanciranja utvrđenog u prvom podstavku, Komisija isplaćuje 4 % sredstava inicijative REACT-EU dodijeljenih programima za 2021. kao dodatno početno predfinanciranje 2022. Za programe u državama članicama u kojima je razina dolazaka osoba iz Ukrajine u razdoblju od 24. veljače 2022. do 23. ožujka 2022. bila veća od 1 % njihova nacionalnog stanovništva, taj se postotak povećava na 34 %.
                                    Pri podnošenju konačnog izvješća o provedbi koje se zahtijeva u skladu s člankom 50. stavkom 1. i člankom 111. države članice izvješćuju o upotrebi dodatnog početnog predfinanciranja kako je predviđeno u drugom podstavku ovog stavka za svladavanje migracijskih izazova koji su posljedica vojne agresije Ruske Federacije na Ukrajinu i o doprinosu tog dodatnog početnog predfinanciranja oporavku gospodarstva.”;
                                 
                              
                                    (b)
                                 
                                 
                                    treći podstavak zamjenjuje se sljedećim:
                                    „Ako je odluka Komisije o odobravanju operativnog programa ili izmjeni operativnog programa kojom se dodjeljuju sredstva inicijative REACT-EU za 2021. donesena nakon 31. prosinca 2021. i povezano predfinanciranje nije plaćeno, iznos početnog predfinanciranja iz prvog i drugog podstavka ovog stavka isplaćuje se 2022.
                                    Iznos isplaćen kao početno predfinanciranje iz prvog i drugog podstavka ovog stavka u cijelosti se poravnava u računima Komisije ne kasnije od zaključenja operativnog programa.”;
                                 
                              
                  
                        3.
                     
                     
                        u članku 131. stavak 2. zamjenjuje se sljedećim:
                        
                           „2.   Prihvatljivi izdaci uključeni u zahtjev za plaćanje potkrepljuju se računima s potvrdom plaćanja ili računovodstvenim dokumentima jednake dokazne vrijednosti, osim za oblike potpore iz članka 67. stavka 1. prvog podstavka točaka od (b) do (e), članaka 68., 68.a, 68.b i 68.c, članka 69. stavka 1. i članka 109. ove Uredbe te članka 14. Uredbe o ESF-u. Za te oblike potpore iznosi uključeni u zahtjev za plaćanje predstavljaju troškove izračunane na primjenjivoj osnovi.”.
                        
                     
                  
         
            Članak 2.
            Izmjena Uredbe (EU) br. 223/2014
            Članak 6.a stavak 4. Uredbe br. 223/2014 mijenja se kako slijedi:
            
                        1.
                     
                     
                        sljedeći se podstavak umeće nakon prvog podstavka:
                        „Osim početnog predfinanciranja utvrđenog u prvom podstavku, Komisija isplaćuje 4 % sredstava inicijative REACT-EU dodijeljenih programima za 2021. kao dodatno početno predfinanciranje u 2022. Za programe u državama članicama u kojima je razina dolazaka osoba iz Ukrajine u razdoblju od 24. veljače 2022. do 23. ožujka 2022. bila veća od 1 % njihova nacionalnog stanovništva, taj se postotak povećava na 34 %.”;
                     
                  
                        2.
                     
                     
                        drugi podstavak zamjenjuje se sljedećim:
                        „Iznos isplaćen kao početno predfinanciranje iz prvog i drugog podstavka u cijelosti se poravnava u računima Komisije najkasnije do zaključenja operativnog programa.”.
                     
                  
         
            Članak 3.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. travnja 2022.
            
               
                  Za Europski parlament
               
               
                  Predsjednica
               
               R. METSOLA
            
            
               
                  Za Vijeće
               
               
                  Predsjednik
               
               C. BEAUNE
            
         
         
            (1)  Stajalište Europskog parlamenta od 7. travnja 2022. (još nije objavljeno u Službenom listu) i odluka Vijeća od 12. travnja 2022.
         
            (2)  Uredba (EU) 2022/562 Europskog parlamenta i Vijeća od 6. travnja 2022. o izmjeni uredaba (EU) br. 1303/2013 i (EU) br. 223/2014 u pogledu djelovanja kohezijske politike za izbjeglice u Europi (CARE) (SL L 109, 8.4.2022., str. 1.).
         
            (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).
         
            (4)  Uredba (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12.3.2014., str. 1.).
         
            (5)  Provedbena odluka Vijeća (EU) 2022/382 od 4. ožujka 2022.o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ koja ima učinak uvođenja privremene zaštite (SL L 71, 4.3.2022., str. 1.).
         
            (6)  Direktiva Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12.).